Det kan få store konsekvenser, hvis du ikke har styr på reglerne, før du rejser ud. Kontakt derfor din lokale 3F a-kasse og få en grundig snak om løn- og arbejdsforhold, reglerne for a-kasse og dagpenge, før du pakker tasken.
Her er nogle af de ting, du skal være opmærksom på:
Danske overenskomster gælder normalt ikke for arbejde i udlandet. Derfor skal dine rettigheder sikres via en kontrakt med arbejdsgiveren.
Du skal også have konkret vejledning om de særlige forhold, der gælder om dagpenge og om at være medlem af en a-kasse, når du rejser ud - og kommer hjem. Spørg din lokale 3F a-kasse.
Kontakt også Borgerservice og hør, hvilke rettigheder du har, hvis du bliver syg, når du arbejder i udlandet og får brug for en læge. Dit gule sygesikringsbevis gælder ikke, når du arbejder i udlandet.
Husk dine lønsedler! Du skal gemme dine lønsedler fra dit arbejde i udlandet, for det kan være svært at skaffe senere. Det er din dokumentation for omfanget af dit arbejde og kan også bruges til at dokumentere, at du har været medlem af en anden arbejdsløshedsforsikring.
Hos myndighederne i det andet land, skal du have udstedt blanketten PD U1, før du rejser hjem. Den er dit bevis for medlemsperioder og arbejdsperioder i landet.